Stiefpa agter tralies vir verkragting van 12-jarige | Maroela Media
'n 60-jarige man is vandeesweek tot tronkstraf gevonnis nadat hy skuldig bevind is aan die verkragting van sy 12-jarige stiefdogter.
Kapt. Nqobile Gwala, polisiewoordvoerder in KwaZulu-Natal, het gesê die man, wie se naam nie genoem mag word nie om die identiteit van die slagoffer te beskerm, is in die Dundee-streekhof op twee aanklagte van verkragting skuldig bevind.
"Die man het op 21 Desember verlede jaar die slagoffer in Dundee verkrag toe haar ma nie by die huis was nie. Hy het haar met die dood gedreig as sy haar ma daarvan sou vertel," het Gwala gesê.
Die dogter het haar ma van die voorval ingelig waarna dit aan die lig gekom het dat sy 'n vorige keer ook verkrag is. Twee aanklagte van verkragting is by die Dundee-polisie aanhangig gemaak en deur die polisie se eenheid teen gesinsgeweld, kindermishandeling en seksuele misdrywe ondersoek.
Die man is die volgende dag in hegtenis geneem. Hy het verskeie kere in die hof verskyn voordat hy onderskeidelik tot 10 en 18 jaar tronkstraf gevonnis is op albei aanklagte van verkragting. Die vonnis sal gelyklopend uitgedien word.